সিলারী তে বর্তমানে ৩০ টি পরিবারের বাস।বেশীরভাগই তামাং পরিবার।তবে থাপা,মুখিয়া,রাই প্রভৃতি সম্প্রদায়ও আছে। প্রত্যেকটা বাড়িতেই উঠোনে নানান রঙের ফুল গাছ। মূলত চাষবাস যেমন এলাচ,আদা, রাই ইত্যাদি আর পশুপালনের উপরই সিলারী নির্ভর করত।২০০৯ নাগাদ দিলিপ তামাং এর হাত ধরে এখানে পর্যটকদের আসাযাওয়া শুরু হয়।গ্রামের চার পাঁচটি পরিবার এখন তাদের স্বাভাবিক জীবিকার পাশাপাশি home stay চালায়। কিন্তু গ্রামবাসীদের মানসিকতা এখনো নির্মলই রয়ে গেছে। উপরি পয়সার আনাগোনা তাদের মানবিকতাকে ছুঁতে পারেনি। পঞ্চাশের কোটার দিলিপ তামাং থেকে শুরু করে সদ্য সেনাবাহিনীতে যোগ দিতে চলা তরুণ সোরেন থাপাও তাই একসাথে বলে ফেলে ‘বেশি ট্যুরিষ্ট আমরা চাই না,তাতে আমাদের পরিবেশের বিপদ। আমাদের পারস্পরিক সম্পর্কের বিপদ।আমাদের গ্রামের বিপদ।‘